## FALSAFAH IBADAT DAN HUBUNGAN MANUSIA - TUHAN

## Idris bin Zakaria
Jabatan Usuluddin dan Falsafah Universitas Kebangasaan Malaysia (UKM), Malaysia Email: idris.binzakariya@gmail.com
Diterima tgl, 05-09-2014, disetujui tgl 1-10-2014
Abstract: Not only are the religious worships obligated to every mukallaf Muslim as the sign  or  evidence  of  a  faithful  servant  of  Allah,  or  as  the  proof  of  Allah's  existence,  but these practices have their own foundation and philosophy. Both foundation and philosophy of the religious practices are intended to raise the level and status of human beings as the best  creation  of  God  compared  to  all  other  creatures.  Worship  needs  to  be  practiced consistently and frequently so that it reinforces and intensifies the remembrance of God in the heart of human. The article  concludes that obedient servants  who always practice the religious  worships  will  return  to  their  original  nature  as  pure  and  holy  human,  and  will reach their position as the best creation of God.
Abstrak :  Ibadat-ibadat  yang  difardhukan  ke  atas  setiap  muslim  mukallaf,  bukan  sekadar tanda atau bukti sebagai hamba Allah SWT, atau bukti kewujudan Allah tetapi mempunyai asas  dan  falsafah  yang  tersendiri.  Asas  dan  falsafah  itu  antara  lain  untuk  mengabadikan taraf dan status  manusia sebagai  makhluk  terbaik  ciptaan Tuhan dibanding makhluk lain. Namun, ibadat itu perlu dilakukan secara konsisten dan berulang-ulang agar ingat kepada Tuhan  itu  sentiasa  segar  dan  terpahat  kukuh  di  hati  manusia.  Kesimpulan  akhirnya  ialah manusia  yang  taat  beribadat  akan  kembali  ke  fitrah  asalnya  iaitu  insan  yang  bersih  lagi suci, memenuhi taraf dan kedudukannya yang mulia dan terbaik ciptaan Tuhan.
Keywords : falsafah, ibadat, Tuhan, hikmah

## Pendahuluan
Apabila  berbicara  tentang  ibadat,  biasanya  apa  yang  sering  ditanya  orang  ialah tatacara  atau  prosedurnya,  sah  atau  batal  atau  bagaimana  mahu  dilakukan.  Jarang  orang bertanya asal-usul yang lebih dalam iaitu apakah falsafah yang ingin didapatkan dari satu- satu  ibadat  yang  dilakukan.  Apakah  signifikannya  kepada  diri  peribadi,  keluarga  atau masyarakat, dan mengapa kita perlu lakukan semua ibadat itu hingga sesetengah ibadat itu perit  untuk  merealisasikannya  seperti  perlu  bekerja  keras  mengumpul  wang  untuk  tunai haji rukun Islam kelima dan sebagainya lagi. Jawapan ringkasnya ialah ini adalah suruhan Allah SWT. Benar jawapan ini tetapi mengapa dan untuk apa? Ini jarang disoal.

## Apakah Dia Ibadat?
Cuba kita lihat terlebih dahulu dari segi istilahnya. „Ibadat‟ terbina dari kata kerja „a-b-d‟, ya’budu , dan nama terbitannya „ibadat‟, „ ubudah dan ubudiyyah serta juga ma’bad dan ma’badah .  Apabila  diletakkan  perkataan  Allah  selepas  „abada,  ia  menunjukkan seseorang  itu  menghambakan  dirinya  kepada  Allah  dengan  maksud  menyembahNya, memujiNya,  melakukan  amalan-amalan  agama  keranaNya.  Ini  juga  beerti  seseorang  itu taat  kepadaNya  dengan  penuh  rasa  rendah  diri  atau  hina  atau  sifat  tunduk  menyerah
kepadanya.  Nama  terbitan  „ibadah,  dari  sudut  bahasanya  bermaksud  perlaksanaan perbuatan-perbuatan  yang  diakui  oleh  Allah  SWT;  nama  terbitan  „ubudah  pula mengandungi  perngertian  relanya  orang  yang  berkenaan  itu  tehadap  yang  dilakukan  atau yang dikehendaki oleh Allah. Semua pengertian dan maksud yang tersebut di atas muncul apabila  kata-kata  tersebut  dihubungkan  dengan  Allah  SWT.  Akhirnya  menggambarkan manusia yang beribadat itu menjadi hamba kepada Allah SWT. Dan hakikat hamba di sini tidaklah sama makna dan maksudnya dengan konsep hamba sesama manusia di dunia ini. Hamba di  sini seperti  tergambar dalam sejarah lansung menolak nilai-nilai  mulia seorang manusia.
Ibnu Taymiyyah dalam al-Ubudiyyah- nya menyebut bahawa ibadah adalah sebuah kata  yang  menyeluruh  meliputi  apa  sahaja  yang  dicintai  dan  diredhai  Allah,  menyangkut seluruh  ucapan  dan  perbuatan  yang  tidak  nampak  mahupun  yang  nampak  seperti sembahyang, zakat, puasa, haji, bercakap benar, menunaikan amanah, berbuat baik kepada orang  tua,  bersilaturrahim,  memenuhi  janji,  menyuruh  berbuat  baik,  melarang  perbuatan mungkar,  berperang  melawan  kekufuran  dan  kemunafikan,  lemah  lembuh  terhadap tetangga dan anak yatim, menyantuni orang miskin, Ibnu Sabil, hamba dan binatang serta do‟a, zikir, membaca al-Qur‟an dan sebagainya. Termasuk juga katanya dalam pengertian ini  ialah  mencintai  Allah  dan  Rasul,  takut  kepada  Allah  dan  taubat  kepadaNya,  ikhlas dalam  beribadat,  menerima  hukumanNya,  bersyukur  atas  nikmatnya,  rela  terhadap keputusannya, berserah diri (tawakkal) kepadaNya, mengharap rahmatNya dan takut akan siksaanNya. Sememangnya inilah tujuan penciptaan jin dan manusia. 1
Dalam tafsiran intelektual Islam sebagaimana Muhamamd Uthman el-Muhammady sekadar  contoh  menyebut  bahawa  „ibadat  “adalah  kegiatan  puncak  bagi  bani  Adam sebagaimana  yang  diajarkan  dalam  agama  Islam;  ianya  memberikan  makna  serta  tujuan bagi kejadian insan itu sendiri serta alam sekitarnya yang dipanggil alam semesta ini. Ianya adalah  pembentuk  diri  masyarakat  serta  serta  peradaban  insan  itu  sendiri,  penyelamat  di sini  dan  di  sana,  di  alam  ini  dan  alam  abadi  dari al-Mabda’  ila  al-Ma’ad .  Ianya  adalah penenang  dan  pencapai  kebahagiaan  hakiki,  satu  jambatan  keemasan  yang menghubungkan al-‘abd dengan  al-Rabb,  yang  kalaulah  tanpanya,  maka  tidak  ada  lagi penghubung  antara  keduanya  itu.  Hidup  insan  yang  sempurna  adalah  irama  merdu pengabdian diri kepadaNya. Padanlah Allah sendiri menyatakan dalam kitabnya ُتْقَلَخ اَمَو نوُدُبْعَ يِل  َّلَِّإ  َسْنِْلْاَو َّنِْلْا , yang bermaksud “Dan tidak aku jadikan jin dan manusia melainkan untuk beribadat kepadaKu”. 2 .

## Justifikasi Ibadah
Punca dasar yang memberi justikifikasi melaksanakan ibadat paling tidaknya ada 2 iaitu (1) status hamba yang mewarnai tabii asli manusia itu sendiri. Kita bukan tuan, bukan raja.  Kita  itu  makhluk  kepada  Khalik.  Makhluk  itu  yang  dicipta  atau  diadakan  oleh  satu kuasa  lain  yang  besar  dan  agung,  bermakna  kita  lemah  dan  sentiasa  tertakhluk  di  bawah kuasa Tuhan. Keseluruhan kehidupan lahir batin dikawal oleh kuasa Tuhan itu yang sering disebut dalam bahasa awam “ikut takdir Allah!”. Pun begitu bukan bermakna kita menjadi penganut  aliran  Jabariah  atau  Mu‟tazilah  semuanya.  Ada  bahagian  yang  kita  lakukan.
1 Ibn  Taymiyyah, al-Ubudiyyah (terj.)  oleh  Mu‟ammal  Hamidy:  Singapura;  Pustaka  Nasional Pte.Ltd, 1983,  60
2 Muhammad „Uthman el-Muhammady, “Falsafah Ibadah dalam Islam” kertas kerja yg dibentang di Simposium Falsafah Islam anjuran Fakulti Islam Universiti Kebangsaan Malaysia pada 22.10. 1983
Berjalan atau berlari kita yang lakukan tetapi tenaga Allah yang berikan. Ada bidang yang Allah tentukan, ada yang manusia sebagai hamba lakukan.
Dan  yang  ke  (2)  ialah  hakikat  sewaktu  lahir  yakni  asal  kejadian  adalah  suci  dan putih  bersih.  Ada  hadis  yang  menjelaskan  hal  itu.  Tiap  seorang  itu  dilahirkan  suci  dan bersih  fitrahnya  hanya  ibu  bapanyalah  yang  boleh  menjadikannya  Yahudi,  Majusi  atau Nasrani.Ini satu simbol hakiki kita sewaktu dilahirkan, iaitu manusia yang suci dan bersih. Sebaliknya  di  dunia  pula  ada  1001  macam  fikiran,  ideologi,  kecenderngan,  pengaruh, watak dan sebagainya. Dan manusia pula adalah makhluk yang mudah terpengaruh dengan apa  jua  yang  berlaku  disekelilingnya.  Dia  juga  makhluk  yang  berubah  dan  sentiasa berubah-rubah  seperti  kata  Ibnu  Khaldun.  Jadi  jika  dibiar  begitu  sahaja  hidup  sepanjang zaman  atau  dunia,  sudah  itu  banyak  pengaruh  masuk  ke  dalam  dirinya,  menguasai  akal fikiran,  watak,  perangai  dan  sebagainya.  Apakah  yang  boleh  menyediakan  mekanisma mengawal,  memandu  dan  membersih  dirinya  dari  kekotoran  pengaruh  pelbagai  macam sepanjang  hidupnya  itu.  Umumnya  agama  adalah  asas  dan  mekanisma  pengatur  serta pengurus kehidupan harian, baik bersifat peribadi, keluarga atau masyarakat. Tanpa agama, manusia yang berstatus suci tadi, boleh berubah menjadi manusia pelbagai imej dan warna.
Jadi  suci  dan  bersih  tadi  akan  hanya  tinggal  nama.  Mekanisma  khusus  sebagai elemen  memperkasa  yang  umum  tadi  ialah  ibadat,  tentunya  ibadat  khusus  yang  banyak tertumpu  kepada  pembaikan  kerohanian  dan  akhlak.  Kerohanian  adalah  intisari  manusia yang  memberi  erti  apakah  manusia  itu  yang  sebenarnya.  Jadi  ibadat-ibadat  khusus  itu mempunyai  kuasa  menjaga  dan  mengekal  taraf  suci  dan  bersih  tadi,  sejajar  pula  manusia akan  pulang  ke  alam  suci.  Ini  pernah  disebut  oleh  Plato  dalam The  Republic tentang konsep-konsep  Alamnya.  Alam  yang  kita  hidup  ini  kata  beliau  sifatnya  tidak  asli,  tidak murni  dan  tertakhluk  pada  kerosakan.  Ada  alam  ghaib  yang  abstrak.  Alam  asli  yang abstrak  itu  bersih,  suci  dan  tidak  terpengaruh  kepada  kerosakan.  Kita,  katanya  akan kembali  ke alam  itu,  tetapi  perlu suci dan bersih. Maka sudah sewajarlah bersih dan suci diperjuangkan sepanjang hayat.  Maka di  sinilah  datang elemen hidup  beribadat  tadi  yang bila  taat  mengerjakannya,  kita  sentiasa  berada  dalam  kesucian  atau  dalam  kebersihan. Seperti  maksud  sebuah  hadis  tentang  mandi  5  kali  sehari  dalam  sungai  di  depan  rumah. Bila  sudah  mandi,  fizikal  menjadi  bersih.  Bila  beribadat  rohani  pula  menjadi  bersih.  Itu satu bentuk hubungkait bersih badani dan rohani yang boleh dicapai oleh manusia. Oleh itu dengan  gabungan  proses  pembersihan  rohani  dan  fizikal  tadi,  membolehkan  seseorang insan  muslim  itu  kembali  kepada  fitrah  asalnya;  insan  yang  suci,  bersih  (fitrah)  asal semulajadinya.  Fitrah  ini  perlu  selalu  dijaga  dan  diurus  sepanjang  hayat  kehidupan.  Jika alpa, maka imej fitrah tersebut akan tercemar, maka hilanglah kesucian iman tadi.

## Falsafah Ibadat: Ulasan Ibn Sina
Maksud  yang  tersirat  dalam  hal  suci  dan  bersih  tadi  akhirnya  mengisyaratkan kepada Allah SWT yang maha suci lagi bersih. Allah menjadi nadi dan paksi di sini. Tetapi atas  sifatnya Mukhalafah  li  al-Hawadits ,  bagaimana  manusia  dapat  berhubung  dan mengingati Tuhan dan bagaimana mereka dapat mengecapi kebahagiaan? Ibnu Sina dalam al-Syifa’ ,  makalah  kesepuluh  ( al-Maqalah  al-‘Asyirah) di  bab  ketiga  ( Fi  al-ibadat  wa Manfa’atuha  fi  al-Dunya  wa  al-Akhirah )  h.  443-6,  beliau  menulis  tentang  ibadat  dengan pelbagai dimensi perbincangan. Katanya Nabi atau Rasul mahukan insan mengingati Allah dan  menginsafi  nasib  mereka  di  akhirat  kelak.  Para  Nabi  atau  Rasul  adalah  insan  yang memiliki daya rasional dan imaginasi yang kuat, memudahkan mereka berhubung dengan
Tuhan. Itu keistimewaan mereka, tetapi bagaimana dengan orang awam? Tidak ramai yang mampu memiliki kekuatan tersebut. Jadi di sini sukar bagi orang awam untuk mengetahui dan menghayati falsafah dan tatatertib berhubungan dengan itu. Maka di sinilah para Rasul atau  Nabi  perlu  “turun  ke  masyarakat”,  menyediakan  masyarakat  untuk  merealisasikan ibadat terhadap Tuhan. Apa lagi sebagai panduan sewaktu tiada lagi Rasul dan Nabi.
Proses  “mengingat”  dan  “menghayati”  memerlukan  tindakan  berulang-ulang  dan berpanjangan  hingga  terbentuk  di  sanubari  akan  perasaan  mengingat  tersebut  dan seterusnya dihayati yakni terus mengingati Tuhan sepanjang masa dan menginsafi nasib di hari akhirat ( Istimraru al-Nas ‘Ala Ma’rifatihin bi al-Sani’ wa al-Ma’ad ). Maka datanglah di sini amalan ibadat yang diwajibkan kepada manusia. Para Nabi dan Rasul adalah orang yang pertama melakukannya, diperhati dan diikuti oleh manusia sekalian. Amalan itu perlu diulangi.  Sembahyang  umpamanya  wajib  diulangi  dalam  waktu-waktu  yang  telah ditentukan. Amalan itu, apabila dilakukan dengan taat akan membawa insan atau hamba itu mendekati  Allah  dan  akan  dianugerahi  banyak  ganjaran  ( wa  yastawjib  bi  ha  al-Jaza’  al- Karim ).  Itulah  kata  Ibnu  Sina  ibadat-ibadat  yang  diwajibkan  ke  atas  manusia  ( al-‘ibadat al-Mafruda  ‘ala  al-Nas ).  Amalan-amalan  ini  juga  membentuk  rasa  takut  terhadap  Tuhan dan  takut  tentang  nasib  sendiri  di  hari  kemudian.  Itulah  dia  antara  rahsia  mengapa  umat Islam perlu beribadat.
Ibadat  itu  pula  menurut  Ibnu  Sina  samada  melibatkan  pergerakan  (juga  bacaan) seperti  sembahyang  ( al-Salat )  atau  yang  tiada  pergerakan  seperti  puasa  ( al-Saum ).  Puasa membolehkan  seseorang  itu  mengingatkan  bahawa  apa  yang  dilakukan  bukanlah  sesuatu yang  sia-sia  seperti  lawak  atau  jenaka  ( hazlan ).  Ia  juga  membawa  manusia  dekat  pada Tuhan.  Keseluruhan  ibadat  yang  dilaksanakan  menggambarkan  Tuhan  itu  ada.  Hidup  ini adalah  suatu  yang  serius,  bukan  main-main.  Semuanya  membawa  manusia  mendekati Tuhan. 3 Ini semua mendasari ibadat-ibadat yang lain, termasuk „haji‟, jihad dan sebagainya lagi.  Natijah  akhir  ialah  menerima  hadiah  atau  anugerah  dari  Allah  setelah  hamba  itu tekun, bersungguh-sungguh dan konsisten beribadat dengan niat yang betul dan benar.
Ibadat-ibadat  yang asas itu mengait sama ibadat-ibadat lain  yang juga mempunyai objektif  yang  serupa.  Ibadat-ibadat  tersebut  adalah  seperti  membaca  al-Qur‟an,  bercakap benar,  meninggalkan  yang  haram  diambil,  tidak  minum  arak  dan  lain-lain  yang memabukkan,  tidak  makan  daging  babi,  tidak  suka  mengumpat,  menipu,  membohong, mencuri, mengambil harta anak yatim atau orang lain tanpa hak dan seumpamanya. Ibadat- ibadat  jenis  ini  melibatkan  hubungan  manusia-manusia  dalam  kerangka  panduan  dari agama, juga apabila dilakukan dengan ikhlas, betul dan jelas, maka faedahnya sama sahaja seperti ibadat-ibadat khusus itu.

## Ibadat Asas Dan Hikmatnya
Mengambil  kira  huraian  Ibnu  Sina  di  atas  makalah  ini  seterusnya  memberi perhatian  terhadap  jenis-jenis  ibadat  yang  dimaksudkan  dan  apakah  faedah  dan  kebaikan yang  boleh  di  dapati  darinya  dan  di  sini  tidak  diterangkan  tatacara  beribadat.  Ini  kerja Fekah. Jenis-jenis ibadat yang dimaksudkan di sini ialah ibadat-ibadat khusus yang tinggi kedudukannya  dalam  agama.  Pertamanya  ibadat  sembahyang  atau  al-Solat.  Al-Solat  atau
3 Idris  Zakaria, The  Political  Aspects  of  Avicenna’s  General  Theory  of  Cosmology  and  the  Human Soul . (Bangi. Universiti Kebangsaan Malaysia, 2002), 72-73.
sembahyang  adalah  tiang  agama,  siapa  yang  meninggalkan  solat  maka  ia  meruntuhkan agama. Tiang atau imad adalah paksi yang kuat, peneguh sesebuah bangunan. Tanpa tiang bangunan itu tidak kukuh dan tidak perkasa. Mudah retak  atau roboh. Demikian manusia yang tidak menunaikan solat, tidak memelihara solat lima waktu, bermakna ia merobohkan agamanya sendiri.  Solat juga disifatkan oleh Nabi  sebagai  kunci  syurga, tiada solat maka tiadalah  kunci  untuk  memasuki  syurga.  Oleh  itu  sesiapa  yang  dengan  sengaja meninggalkan solat, ia terlepas dari bidang tanggungjawab Rasulullah SAW. Sembahyang juga  simbol  utama  yang  merasakan  status  manusia  sebagai  hamba,  bukan  tuan  apalagi tuhan. Maka kesedaran menginsafi diri sebagai hamba itu perlu sentiasa diingatkan kepada diri sendiri sepanjang masa. Di situ, sifat lupa diri, alpa atau sebagainya dapat dihindarkan.
Manusia  ada  sifat-sifat  angkuh,  sombong,  ego,  dengki,  cemburu  dan  lain-lain. Sifat-sifat  ini  bernilai  negatif.  Kalau  ia  sudah  menjadi  peribadi  seseorang,  sukar  untuk  ia mengubahnya. Banyak akibat-akibat tidak baik boleh lahir dari orang-orang  yang bersifat dengan  sifat-sifat  itu.  Solat  atau  sembahyang  adalah  satu  tenaga  yang  kuat,  yang mampumengubati  penyakit-penyakit  itu  justeru  ia  mensucikan  hati  nurani,  mengubah manusia  dari  perangai  atau  watak  yang  tidak  baik  ke  sebaliknya.  Hati  yang  keras dilunakkan. Ia boleh terjadi apabila dahi yang berada di tempat tinggi lagi mulia di badan diletakkan di lantai separas dengan kaki  yang memijak tanah. Ketentuan ini memberi erti sifat-sifat  bongkak,  sombong  seorang  hamba  atau  lain-lain  itu  hina  dan  rendah  nilainya. Disitulah status hakiki seorang insan yang dikatakan hanyalah seorang hamba. Perasaan ini penting  dalam  kontek  hidup  di  dunia  yang  sementara  ini  atau  penting  dalam  kehidupan bermasyarakat. Solat berjemaah pula mengisyaratkan kehidupan kolektif yang memerlukan disiplin,  struktur  kehidupan,  sistem,  semangat  kekitaan  dan  nilai  sepunya  dan  sebagainya lagi.  Justeru,  nilainya  besar  berbanding  dengan  solat  sendirian  kerana  pada  solat bersendirian  nilai-nilai  itu  tiada.  Dan  solat  juga  memberi  ruang  dan  peluang  seseorang insan itu untuk terus bercakap dengan Tuhannya secara lansung serta mengadu nasib atau memohon  sesuatu  kepentingan  untuk  faedahnya  sendiri.  Maka  ini  lebihnya  sembahyang berbanding dengan ibadat-ibadat yang lain.
Puasa  sama  juga  dengan  sembahyang,  mempunyai  kelebihan-kelebihannya terutamanya  terhadap  pembentukan  akhlak.  Puasa  itu  perisai  atau  pengawal,  sebab  itu orang  yang  berpuasa  ditegah  dari  bercakap  kotor  ( al-rafath )  dan  tidak  boleh  melakukan perbuatan-perbuatan  orang  jahil  ( yajhal ),  bertengkar  atau  pun  melolong  ( yashab ).  Dalam sebuah hadis Rasulullah SAW bersabda :
لهيج لَّو تفري لاف ةنج مايصلا
4
“Puasa itu perisai (junnah) maka janganlah orang yang berpuasa itu bercakap kotor dan melakukan perbuatan orang jahil”.
Puasa  yang  sebenar  bukan  sahaja  perlu  bersusah  payah  mengawal  nafsu  makan, minum  dan  seks  tetapi  hendaklah  melewati  apa  sahaja  yang  ditegah  oleh  syarak  seperti zina, persetubuhan di siang hari antara suami isteri, berbohong, menipu dan sebagainya.
Imam al-Qurtubi menjelaskan sebagaimana yang dipetik oleh Ibn Hajar: Di  waktu seseorang  itu  berpuasa,  ditegah  dia  dari  bercakap  kotor,  melakukan  perbuatan-perbuatan orang jahil,  bertengkar dan melolong.  Ini  bukanlah beerti di  hari  yang lain dari berpuasa, seseorang  itu  boleh  melakukan  perbuatan-perbuatan  atau  perkataan-perkataan  itu.
4 Al-Bukhari, al-Jami’al-Shahih al-Mukhtashar, (Beirut: Dar Ibnu Katsir, 1987), II, 670
Maksudnya di hari lain pun tidak boleh, lebih lagi di bulan puasa. Puasa yang sebenar dan terbaik ialah bukan sekadar meninggalkan makan-minum dan jima‟ sahaja, tetapi berpuasa semua anggota di badan dari melakukan perkara-perkara yang dilarang oleh agama. Puasa juga  boleh  melatih  manusia  bersifat  sabar.  Imam  Ibn  Majah  meriwayatkan  dengan sanadnya dari Abu Hurairah r.a. katanya; Rasulullah SAW bersabda :
برصلا فصن مايصلا

## 5
“Puasa itu adalah separuh kesabaran”
Banyak  bentuk  kesabaran  yang  terhasil  dari  puasa.  Seseorang  itu  dilatih  melawan nafsu  makan  dan  minum,  sabar  melawan  kehendak  nafsu  jantina,  sabar  menahan  marah dan  sebagainya.  Kesannya  sangatlah  besar  di  mana,  seseorang  itu  dialih  daripada  terlibat pada satu perbuatan keji, pekerjaan atau tindakan yang baik. Jadi bulan Ramadhan adalah bulan  melatih  manusia  Muslim  bermuhasabah  diri  sambil  meningkat  kualiti  akhlak  dan disiplin  peribadi.  Puasa  juga  menghapuskan  dosa-dosa  seseorang.  Hal  ini  telah diriwayatkan oleh Abu Hurairah r.a. sesungguhnya Rasulullah SAW bersabda :
بنتجأ ذإ نهنيب ام تارفكم ناضمر لىا تاضمرو ةعملْا لىا ةعملْاو سملخا تاولصلا رئابكلا
“Sembahyang  fardhu  lima  waktu,  Jumaat  hingga  Jumaat  yang  berikutnya,  dan puasa  Ramadhan  hingga  Ramadhan  yang  berikutnya  adalah  menghapuskan  dosa- dosa  yang  berlaku  di  antaranya  apabila  orang  yang  mengerjakannya  itu  menjauhi dosa besar”.
Zakat  pula disebutkan dalam 32 ayat  al-Quran dan biasanya digandingkan dengan sembahyang.  Zakat  adalah  sistem  yang  diwujudkan  untuk  menolong  meringankan  beban penderitaan yang ditanggung oleh golongan yang memerlukan. Ia diambil hanya beberapa persen dari kekayaan orang yang berada, dikumpul dan diagihkan kepada fakir, miskin dan sebagainya  menurut  asnaf.  Kebaikan  yang  paling  penting  ialah  mensuci  hati  nurani manusia dari dominasi  sifat-sifat  kedekut,  bakhil, tamak, haloba dan kering dengan sikap belas ihsan pada golongan yang memerlukan. Oleh itu status hukumnya ialah wajib supaya keadilan  sosial  boleh  dibentuk.  Amalan  ini  boleh  melahirkan  persaudaraan  dan memesrakan  hubungan  antara  manusia  yang  berada  dengan  yang  memerlukan.  Dalam sejarah  tamadun  manusia  ada  bangsa-bangsa  tertentu  yang  berperang  antara  golongan bawahan  yang  tertindas  dengan  golongan  atasan  yang  kaya  raya.  Revolusi  Perancis  pada tahun 1789 adalah bukti jelas  tentang hal  ini.  Islam bertindak mahu membentuk keadilan sosial  dan  kemesraan  merata  dengan  mengikis  unsur  feudalisme  dan  kapitalisme  dalam masyarakat.  Dua  „isme‟  ini  telah  lama  mencengkam  masyarakat  Barat  dan  banyak menimbulkan krisis sosial sepanjang sejarah. 6
Zakat  di  sini  dimasukkan  juga  sedekah,  justeru  sedekah  kadangkala  digunakan makna yang sama dan memberi kesan yang hampir serupa. Zakat boleh membersihkan hati sipemberinya dari sifat  kedekut,  ego dan bakhil. Biasanya manusia amat  sayangkan harta apa lagi  bagi  orang  yang sukar untuk  mendapatkannya. Orang sukar untuk  mengeluarkan
5 Ibn Majah, Sunan ibn Majah, (Beirut: Dar al-Fikri, t.t), I, 555
6 Maulana Muhammad „Ali, The Religion of Islam , (K.Lumpur Pustaka PERKIM, t.t.), 465-468
hartanya untuk diberikan pada orang lain. Zakat diwajibkan untuk membela orang miskin. Ia bukan sekadar soal belas kasihan. Ia adalah soal keadilan sosial yang dijaga oleh Islam. Dengan  itu  kesempitan  hidup  orang  fakir-miskin  dan  lain-lain  yang  berhak  akan diringankan. Dari sudut sosial pula akan wujud komunikasi yang harmoni antara golongan yang  berada  dengan  kumpulan  yang  berhak  menerima  bantuan.  Sesungguhnya  ini  sangat penting bagi melahirkan masyarakat adil, harmoni dan sejahtera.
Selain  dari  kebaikan  sosial,  zakat  dan  sedekah  juga  memberi  faedah  kepada peribadai,  umpamanya  menambah  kelazatan  iman  dan  takwa,  menegah  dari  menyakiti orang  lain  atau  memberi  sesuatu  dengan  mengharapkan  balasan  dan  juga  menghapuskan dosa.
Haji  adalah  rukun  Islam  yang  kelima.  Perlaksanaannya  bergantung  pada  beberapa syarat.  Yang utamanya ialah berkuasa atau tidak dalam konteks kewangan, kesihatan dan kekeluargaan.  Jika  ini  semua  boleh  diatasi  maka  seseorang  itu  sudah  wajib  untuk menunaikannya.  Apakah  sebabnya  dikhaskan  suatu  tempat  untuk  penyempurnaannya. Sekurang-kurangnya ada dua unsur yang fundamental mendasari penentuan ini : (a) usaha- usaha  untuk  menyedarkan  diri  manusia  tentang  nilai-nilai  sejarah  yang  telah  dilalui  oleh para Rasul dan Anbiya dahulu. (b) membentuk persaudaraan atau perkenalan global antara sesama umat Islam di mana semua jenis bangsa bersatu atas satu niat dan objektif, di satu lokasi  geografi  yang  ditentukan  oleh  syariat.  Umat  Islam  diajar  untuk  merasai  sendiri penderitaan dan kepayahan hidup yang telah dialami oleh para Rasul dan Anbiya‟ dahulu.
Pendidikan ini boleh memperbaiki kualiti keislaman mereka.
Haji  adalah  satu  ibadat  dalam  Islam  yang  meminta  pengorbanan  yang  besar  dan peruntukan  wang  ringgit  yang  banyak  bagi  umat  Islam  yang  jauh  dari  Makkah  dan Madinah.  Sesuai  dengan  pengorbanan  yang  begitu  besar,  Allah  SWT  menawarkan beberapa  manfaat  kepada  orang-orang  yang  menunaikannya.  Pertamanya,  penghapusan dosa dan balasan syurga. Ini dapat dilihat pada hadith-hadith berikut :
.ةضفلاو بىذلاو ديدلحا ثبخ بركلا ىفني امك  بونذلاو رقفلا نايفنت امنهاف ةرمعلاو جلحا ينب اوعبات
ةنلْا لَّإ باوث ةروبرلدا ةجحلل سيلو 7
“Hampirkan  antara  haji  dan  umrah  sebab  sesungguhnya  keduanya  itu menghapuskan kefakiran dan dosa sebagaimana api menghilangkan kekotoran besi, emas dan perak, tiada balasan bagi haji mabrur kecuali syurga”.
Haji  juga,  jika  dilakukan  dengan  sempurna  dapat  memperelokkan  akhlak. Rasulullah SAW juga bersabda :
ملاكلا بيطو ماعطلا ماعطأ هري امو ليق ةنلْا لَّإ ءازج ول سيل روبرلدا جلحا
8
“Haji  mabrur  tiada  balasan  lagi  (bagi  orang  yang  menunaikannya  itu)  melainkan syurga.  Sahabat  bertanya  Rasulullah  SAW:  Apakah  kebaikan  mabrur?  Jawab Rasulullah  SAW  memberi  makan  pada  fakir  miskin  dan  bercakap  dengan percakapan yang baik dan mulia”.
Terdapat  beberapa  lagi  kesan  yang  baik  terhadap  orang  yang  menunaikan  haji. Misalnya  ia  mampu  membentuk  kesedaran  rasa  persamaan  antara  pelbagai  golongan  dan
7 Al-Burhan Fauri, Kanz al-Umam fi Sunan al-Aqwal, (Beirut: Muassasah al-Risalah, 1981), V, 113
8 Ahmad ibn Hanbal, Musnad al-Imam Ahmad ibn Hanbal, (al-Qahirah: Muassasah al-Qurthubah, t.t), II, 246
lapisan  umat  Islam  tanpa  sekatan  oleh  taraf  dan  kedudukan,  kekayaan  dan  sebagainya. Wujud juga sifat tolong-menolong, jimat cermat, kawalan nafsu rendahan, timbul rasa hina diri di hadapan Tuhan dan sebagainya.
Kesimpulan
„Falsafah‟  yang  menjadi  landasan  berbicara  soal  ibadat  di  sini  memaklumkan tentang  usaha-usaha  yang  boleh  manusia  lakukan  untuk  mendapat  kembali  tabii  asli kejadiannya yang bersih, suci dan mulia. Berstatus „hamba‟ tidak bermaksud hamba yang beralaskan  kepentingan    duniawi,  tetapi  hamba  yang  berstatus  tinggi,  boleh  mendekati Tuhan.  Jadi  falsafah  yang  bermatlamatkan  kesempurnaan,  membayangkan  usaha-usaha manusia rasional atau tindakan (amalan lahir) untuk menjadi suci dan bersih iaitu sifat-sifat semulajadi  insan  dan  dari  sini  baharulah  seseorang  itu  boleh  mendekati  Tuhan.  Inilah matlamat puncak dalam hidup seseorang. Jadi matlamat akhir dari amalan agama bertemu di  satu  titik,  kebahagiaan  dunia  dan  akhirat.  Falsafah  ibadat  mendukung  hubungan  akrab antara manusia dan penciptanya dan demikian juga sebaliknya.

## DAFTAR KEPUSTAKAAN
Ibn  Sina al-Shifa’,  ilahiyat ,  ed.by  Muhd.Yusof  Musa,  Sulayman  Dunya,  Said  Zaid  and introduced by Dr.Ibrahim Madkur, Qaherah, 1960.
Ibn Sina Al-Isharat wa tanbihat , with illustration by Nasir al-Din al-Tusi, ed.by Sulayman Dunya, Vol.4 “al-Tasawwuf”, 2nd.imp. Dar al-Ma‟aruf, Cairo, 1968.
Ibn  Taymiyyah, al-Ubudiyyah (terj.)  oleh  Mu‟ammal  Hamidy  :  Singapura;  Pustaka Nasional Pte.Ltd, 1983.
Idris  Zakaria. The Political Aspects of Avicenna’s General Theory of Cosmology and the Human Soul . Bangi. Universiti Kebangsaan Malaysia, 2002.
Maulana Muhammad „Ali. t.t., The Religion of Islam , K.Lumpur Pustaka PERKIM.
Muhammad  „Uthman  el-Muhammady,  “Falsafah  Ibadah  dalam  Islam”  kertas  kerja  yg dibentang  di Simposium  Falsafah  Islam anjuran  Fakulti  Islam  Universiti Kebangsaan Malaysia pada 22.10. 1983, .